Narodna skupština
20091221

Sada vas pitam, gospodine ministre, otišla je ministar pravde – koji je to sudija koji će da prisustvuje događaju kome će da sudi? Otkad to sudija sudi na osnovu ličnog uvida u događaj? Onda to nije nepristrasni sudija, onda on ne sluša onoga ko tuži i onoga ko se brani, nego nosi svoj stav. Može li onaj ko je svedok da sudi u nekom događaju? Ne može, gospodine ministre. Sudija ne sme da prisustvuje toj sceni. Javni tužilac da prisustvuje utakmici! Hoće li imati dvoglede? Hoće li imati neke video-bimove, uvećane, gde će oni da identifikuju lica? Znači, ako policajac privede lice i kaže - učestvovao je u tuči, javni tužilac će da kaže - nije, gledao sam, nije. Ili će da potvrdi. Ako potvrđuje, što gleda? A onda će svi da idu u zatvor na stadionu. Prostorija za bezbedno zadržavanje učesnika sportske priredbe, koji se protivpravno ponaša, kao i lica kojima je izrečena mera bezbednosti, odnosno zaštitna mera zabrane prisustvovanja određenim sportskim priredbama, a zatečena na sportskom objektu. Kako da uđe kada mu je zabranjeno? Provukao se?